Tacloban City – Duro na an paglaprak han presyo han kopras yana nga katapusan nga kwarto han tuig. Damo nga mga parag-uma ha lubi an naaraba tungod naabot nala ha tag P8.00 ngadto P5.00 an kada kilo.
“Maabot na unta an kapaskuhan pero masulub-on an mga pamilya han mga parag-uma ha lubi tungod kay ura-ura na kahamubo han presyo han kopras. Haros di na magbaligya an mga parag-uma tungod waray o kulang naman an namamalit han kopras,”pahayag ni Nestor Lebico, Secretary-General han Samahan han Gudti nga Parag-uma ha Sinirangan Bisayas o SAGUPA-SB.
An hinungdan han tigda nga paghamubo han presyo han kopras tungod han pan-ekonomiya nga krisis ha Europa nga kon diin nag-iikaduha nga importer hin coco oil an mga nasud hini. Haros katunga an gin-ubus han kanan rehiyon gin-export nga lana nga umabot nala hin 57,000 metriko tonelada han naglabay nga bulan.
“Angay mayda proteksyon an gobyerno ha mga parag-uma ha lubi kon in kaso man nga nahamubo an presyo han lubi. An kahimtang han mga parag-uma yana nagpapakita la nga kon magsisinarig la ha langyaw nga nasud an aton hilaw nga produkto, waray makusog nga pundasyon an ekonomiya han aton nasud,” dugang nga pahayag ni Lebico.
“Kinahanglan tagan hin dagmit nga aksyon han gobyerno an kahimtang yana han industriya han lubi. Dako nga makakabulig an pondo han coco levy fund nga ipanhatag na ini ngadto han mga parag-uma ha lubi para makabulig-bulig han presente nga kakurian yana.###
war_Latn war_Latn war_Latn war_Latn war_Latn